SKRIFTLIG FORESPØRGSEL P-0653/03

af Miquel Mayol i Raynal (Verts/ALE) til Kommissionen

(27. februar 2003)

Om: Rapport om den spanske vandplan (PHN)

Europa-Kommissionen er i færd med at behandle den spanske vandplan, herunder det store projekt vedrørende omledning af 1 050 hm3 vand om året fra floden Ebro til andre vandløbsoplande. Den autonome region Murcia er som det område, hvor de fleste af disse vandløbsoplande findes, mest berørt af projektet. Sammen med den spanske centralregering gør Murcias regionalregering en stor indsats og bruger mange ressourcer på at få Europa-Kommissionen til at godkende omledningen og medfinansiere dens gennemførelse. Med henblik herpå har den udpeget Amalio Garrido (regionen Murcias kommitterede for bæredygtig udvikling) til at varetage dens interesser i Bruxelles.

Det polytekniske universitet i Cartagena (Murcia) har for nylig udsendt en rapport dateret 7. januar 2003 med titlen A Technical review of the Spanish National Hydrological Plan (Ebro River Out-of-basin Diversion), som i øjeblikket er genstand for behandling i Europa-Kommissionen.

Eftersom de tekniske eksperter, der har udarbejdet denne rapport, har fremført, at Den Europæiske Union anmodede Alexander J. Horne og John Dracup om at nedsætte en ekspertgruppe på seks personer til at udarbejde rapporten, og at deres kunde og kontaktperson var Amalio Garrido, finder jeg det relevant at spørge Europa-Kommissionen om følgende:

1. Har Kommissionen eller dens repræsentanter deltaget i beslutningen om at udarbejde nævnte rapport, i udpegningen af forfatterne, i selve udarbejdelsen eller på anden måde har deltaget?

2. Hvis ja, hvor stor udstrækning og hvilket formål har en sådan deltagelse fra Kommissionens eller dens repræsentanters side da haft?

3. Hvad var forholdet mellem Kommissionen eller dens repræsentanter, regionen Murcias kommitterede for bæredygtig udvikling og universitetet i Cartagena i forbindelse med udarbejdelsen af denne rapport?

Samlet svarafgivet på Kommissionens vegne af Margot Wallströmpå skriftlige forespørgsler P-0638/03, P-0653/03 og P-0689/03

(24. marts 2003)

I modsætning til, hvad der måtte være sagt i rapporten, har Kommissionen ikke anmodet om, at der nedsattes en gruppe eller udarbejdedes nogen rapport.

Der er mange divergerende tilkendegivelser, opfattelser, påstande og modpåstande vedrørende den spanske vandplan generelt og den forslåede Ebro-omledning i særdeleshed. Dokumentationsmængden vedrørende dette emne er enorm. Kommissionen har over for spanske embedsmænd og andre bragt den mulighed på bane, at der foretages en uvildig vurdering med henblik på at søge at forlige nogle

af de divergerende holdninger. I betragtning af de erfaringer, der er gjort med omledning af flodvand i De Forenede Stater, og lighederne mellem visse dele af det sydøstlige Spanien og den vestlige del af USA, var den tanke nærliggende, at amerikanske eksperter kunne yde et værdifuldt bidrag til en række centrale spørgsmål i forbindelse med den foreslåede omledning af vandet fra Ebro-floden.

Kommissionen har fremlagt navnene på en række prominente amerikanske eksperter, men har ikke selv været involveret i beslutningen om nedsættelse af en ekspertgruppe eller i valget af eksperterne. Kommissionen har ikke haft nogen direkte kontakt med eksperterne eller har været inddraget i undersøgelsen, selv om den har været holdt løbende underrettet om dennes forløb. Kommissionen anbefalede, at eksperterne fik adgang til et omfattende udvalg af materiale vedrørende den foreslåede Ebro-omledning, herunder ikke blot officielle dokumenter, men også rapporter fra ikke-statslige organisationer, akademikere og andre, der har udtrykt deres betænkelighed i forbindelse med projektet. Kommissionen anbefalede ligeledes, at rapporten gjordes tilgængelig for den brede offentlighed.

Tanken om en uvildig undersøgelse mødte stærk opbakning hos Amalio Garrido fra Murcia-regionen. Så vidt det er Kommissionen bekendt, beklæder Amalio Garrido en ulønnet stilling som kommitteret for bæredygtig udvikling hos den regionale regering for Murcia. Han repræsenterer også et kommunalt drikkevandsforsyningsselskab i Murcia-regionen. De oplysninger og råd, der er henvist til ovenfor, blev videregivet til Amalio Garrido. Den ansvarlige organisation for udførelsen af undersøgelsen var universitetet i Cartagena.